SIMAT มั่นใจผลงานปีนี้โตแกร่ง พร้อมลุยงานใหม่-ขยายฐานลูกค้า B2B
SIMAT กางแผนธุรกิจในงาน “Opportunity Day” มั่นใจผลงานปีนี้โตแกร่ง หลังครึ่งปีแรกล้างขาดทุนสะสมได้หมด พร้อมเดินหน้ามองหางานใหม่เพิ่ม-ขยายฐานลูกค้า B2B
27 ก.ย. 2564

นายบุญเลิศ เอี้ยวพรชัย ประธานเจ้าหน้าที่บริหาร บริษัท ไซแมท เทคโนโลยี จำกัด (มหาชน) หรือ SIMAT พร้อมด้วย นายธีรวุฒิ กานต์นิภากุล ประธานเจ้าหน้าที่ฝ่ายลงทุน ร่วมนำเสนอข้อมูลผลการดำเนินงานงวดไตรมาส 2/2564 และแผนการดำเนินธุรกิจในงานบริษัทจดทะเบียนพบผู้ลงทุน “Opportunity Day” ผ่านระบบ Video Conference โดยเปิดเผยว่า บริษัทฯ เดินหน้าในธุรกิจหลักๆ ธุรกิจลาเบลและซิลค์สกรีนแฝงควบคุมในเครื่องใช้ไฟฟ้าฯ ซึ่งมีแผนที่จะขยายฐานลูกค้าไปในกลุ่มอาหารและเครื่องดื่ม
ส่วนธุรกิจวิศวกรรม IT ยังคงเดินหน้ามองหางานใหม่ที่บริษัทฯ มีความรู้ ความเชี่ยวชาญ ในส่วนของธุรกิจอินเทอร์เน็ตบรอดแบนด์ภายใต้โครงการ SINET ซึ่งบริษัทฯ มีการปรับกลยุทธ์การสร้างรายได้เพิ่มไปยังฐานลูกค้าที่เป็น B2B เช่น กลุ่มโรงแรม โรงพยาบาล หอพัก คอนโดมิเนียม เป็นต้น และจากผลการดำเนินงานที่เติบโตอย่างมีนัยสำคัญในช่วงครึ่งปีแรก ทำให้สามารถล้างขาดทุนสะสมได้หมด มั่นใจว่าจะสามารถผลักดันผลงานปี 2564 เข้าสู่โหมดเติบโตรอบใหม่ได้
 
 